《观冯生所藏倭王锦袍歌》
明代·王志坚

冯生示我倭锦袍，腥风凛凛寒发毛。
天吴紫凤恍惚是，水底鲛人亲自缫。
倭王昔日乘潮入，箕子城头鬼夜泣。
道旁瓦砾青珊瑚，茫茫衰草人膏湿。
休徒暂住釜山坞，帐下健儿弄余武。
鼎烹壮士似孤雏，槊挂婴儿作旋舞。
何人东征拥貔貅，前茅初度辽海头。
咄哉奉使竟不效，抱头窜却临淮侯。
军中谁复探虎穴，猛士如云皆缩舌。
冯生奋髯决独往，丈夫生计三尺铁。
当时清正酋中雄，偏师坐拥千旗红。
葛巾直往恣谈笑，一言未毕意已通。
夷国亦有天，夷人亦有心。
对君指心与君语，戴天愿如沧海深。
临别殷勤重回首，西望长途酹杯酒。
征袍自解锦云鲜，赠君刚及西风后。
归来朝事一番变，讳却和戎尽言战。
征夫羽箭各垂腰，东南转饷车遥遥。
兵连海外不可解，从此司农心计劳。
冯生趣驾归田去，尽铸腰镰作农具。
只今蹩蹩长安尘，姓名不上论功疏。
茅斋夜静闻寒柝，听君话旧灯花落。
君不见钱将军，夜半提师斫阵云。
功高不赏人所惜，鼠牙雀角何纷纷。
世上难凭伸与屈，劝君且尽杯中物。

作者简介：（1576—1633）明苏州府昆山人，字弱生，更字淑士，亦字闻修。万历三十八年进士。授南京兵部主事。崇祯初以佥事督湖广学政，礼部推为学政第一。卒官。肆志读书，经史子集之外，兼通内典。少与李长蘅同研席，诗文法唐宋名家。有《读商语》、《四六法海》、《古文渎编》、《香草诗草》。